User talk:سعید یوسف

مفتی زین العابدین ، ایک عہد ساز شخصیت
نسب و خاندان

حضرت مفتی صاحب نور اللہ مرقدہ کا نسبی تعلق ایک علمی خاندان سے ہے آپ کے دادا کے پڑدادا حضرت حافظ خدا بخش صاحب کا گھر مدینہ منورہ میں مسجد نبوی شریف کے باب المجید کے سامنے تھا اس جگہ پر ایک نل تھا جس میں نہر الزرقاء کا پانی آتا تھا۔ گورنر حجاز کی ترکی حکومت کے خلاف بغاوت اور جنگ کے موقع پر وہ ہجرت کر کے ایران آگئے تھے۔ ایران میں کچھ عرصہ قیام کے بعد کابل آگئے اور کابل سے ہجرت کر کے پاکستان آئے اور مندہ خیل تحصیل عیسی خیل ضلع میانوالی میں رہائش پذیر ہوئے۔ آپ کے والد بھی ایک جید عالم دین اور صاحب حال بزرگ تھے۔ آپ کے نانا محترم حضرت مولا نا مراد علی صاحب بھی عظیم مدرس تھے۔ الحمدللہ آپ کے خاندان کے اکثر مرد مفتی علماء، قراء اور حفاظ اور داعی الی اللہ ہیں اور مستورات بھی اکثر فاضلات اور حافظات اور داعیہ الی اللہ ہیں ۔

ولادت

آپ یکم جنوری 1917ء بمطابق 6 ربیع الاول 1335ھ کو مندہ خیل ضلع میانوالی میں پیدا ہوئے۔ ڈیڑھ سال کی عمر تھی کہ آپ کے والد محترم حضرت مولانا محمد عابد صاحب چک نمبر 34 ڈاکخانہ جہانگیر آباد تحصیل خانیوال ضلع ملتان تشریف لے گئے۔

طالب علمی

آپ نے لوئر مڈل پاس کیا اور اپنے نانا مولانا مراد علی صاحب رحمتہ اللہ علیہ سے قرآن مجید اور ابتدائی فارسی کی تعلیم حاصل کی اور مولانا رمضان صاحب رحمتہ اللہ علیہ سے صرف اور ہدایۃ النحو پڑھی۔ مولانا سلطان محمود صاحب رحمتہ اللہ علیہ اور مولانا ولی اللہ ہزاروی صاحب رحمتہ اللہ علیہ سے کافیہ ، شرح تہذیب اور مکھڈ شریف کے سجادہ نشین حضرت مولانا احمد دین صاحب رحمتہ اللہ علیہ جو کہ آپ کے نانا کے شاگرد تھے ان سے شرح جامی، کنز الدقائق ،سراجی وغیرہ اور غوث پور کبیر والا میں حضرت مولانا غلام رسول صاحب رحمتہ اللہ علیہ سے قطبی ، میبذی ، شرح وقایہ مختصر المعانی ، مطول ، ملاحسن اور مقامات پڑھیں۔ اس کے ساتھ ساتھ آپ ابتدائی کتب پڑھانے میں مشغول رہے۔ آپ کا زمانہ طالب علمی میں چار گھنٹے مطالعہ بدستور رہا اس کے بعد اچھرہ لاہور تشریف لے گئے حضرت مولانا مہر محمد صاحب رحمتہ اللہ علیہ نے امتحان لیا۔ آپ نے فقہ میں اتنے نمبر حاصل کیے کہ اساتذہ آپ کی خداداد قابلیت پر بہت خوش ہوئے۔ دورہ حدیث شریف لاہور اچھرہ میں مشکوۃ شریف تک اپنے تمام اسباق مکمل کر کے نومبر 1939ء شوال 1358ھ میں جامعہ اسلامیہ ڈابھیل ضلع سورت انڈیا میں دورہ حدیث کے لئے تشریف لے گئے ۔ آپ نے بخاری شریف شیخ الاسلام حضرت مولانا شبیراحمد عثمانی صاحب رحمتہ اللہ علیہ سے اور مسلم شریف حضرت مولانا عبدالرحمن صاحب امروہی رحمتہ اللہ علیہ اور ابو داؤد شریف علامتہ العصر حضرت مولانا محمد یوسف بنوری صاحب رحمتہ اللہ علیہ سے اور ترمذی شریف حضرت مولانا بدر عالم صاحب میرٹھی مہاجر مدنی رحمتہ اللہ علیہ سے پڑھی۔

کفایت شعاری

دوران تعلیم گندم کی فصل کی کٹائی کی مزدوری میں جو رقم حاصل ہوتی اس میں سے دو جوڑے کپڑے اور ایک جوڑا جوتے خرید فرماتے اور بقیہ رقم بوقت ضرورت استعمال کرتے۔ اور فرماتے ایک سال کا گزر بہت آسانی اور سہولت سے ہو جاتا تھا۔ کبھی کسی سے سوال کرنے کی ضرورت نہ پڑی۔ یہاں تک کے گھر سے بھی کبھی خرچ نہ مانگا تھا۔

امرتسر کی جامع مسجد خیر الدین میں بحیثیت خطیب تقرری

تعلیم سے فراغت کے بعد پھر آپ امرتسر چلے گئے۔ امرتسر کی جامع مسجد خیر الدین ہال بازار میں قابل تعریف خطیب رہے۔ اور اس وقت انگریز دور کے پر آشوب دور حالات میں بھی امرتسر اور دہلی وغیرہ میں بڑے بڑے جلسوں میں بیباکانہ خطاب فرماتے رہے۔ امرتسر کی جامع مسجد خیر الدین آپ کے سسر حضرت حاجی محمد عبداللہ صاحب رحمتہ اللہ علیہ کی زیر سر پرستی تھی۔ حاجی محمد عبد اللہ صاحب رحمتہ اللہ علیہ آپ کی خطابت اور وجاہت سے بے حد متاثر ہوئے اس وجہ سے انہوں نے آپ کو اپنی مسجد کا خطیب مقرر فرمایا۔

دعوت وتبلیغ کی ابتداء ( بستی نظام الدین اولیا ء نئی دہلی 1944ء)

اسی دوران حضرت مولانا محمد الیاس صاحب دہلوی رحمتہ اللہ علیہ کی دعوت الی اللہ کی محنت کی طرف متوجہ ہوئے 1944ء میں حضرت مولانا محمد الیاس صاحب کی خدمت میں دہلی تشریف لے گئے ۔ کچھ عرصہ قیام کر کے اس فیصلے کے بعد تشریف لائے کہ کام کرنے کا تو یہی ہے۔ یہاں سے عالمی دعوت الی اللہ کی ابتداء ہوئی۔ اسی سال حضرت مولانا محمد الیاس صاحب رحمتہ اللہ علیہ رحلت فرما گئے ۔ 1946ء میں ایک سال کے لئے نظام الدین تشریف لے گئے اور یہاں سے آپ نے دعوت وتبلیغ کی محنت میں مستقل شمولیت اختیار فرمالی اور آخر عمر تک اس کے ساتھ منسلک رہے۔

حضرت شیخ الحدیث مولانا محمد زکریا صاحب رحمتہ اللہ علیہ سے بیعت واجازت

آپ نے حضرت شیخ الحدیث مولانا محمد زکریا صاحب رحمتہ اللہ علیہ سے 1944ء بمطابق 1363ھ میں بیعت فرمائی اور حصول نسبت و تکمیل طریقت کے بعد جواج 195ء بمطابق 14 رمضان 137ھ میں چاروں سلسلوں میں خلافت و اجازت سے نوازے گئے ۔ اور آپ کا اجازت بیعت کا سلسلہ اس طرح سے ہے آپ کو حضرت شیخ الحدیث مولانا محمد زکریا صاحب رحمتہ اللہ علیہ سے اور ان کو حضرت مولانا خلیل احمد سہارنپوری رحمتہ اللہ علیہ سے اور ان کو حضرت مولانا رشید احمد گنگوہی رحمتہ اللہ علیہ اور ان کو سید الطائفہ حضرت حاجی امداد اللہ مہاجر مکی رحمتہ اللہ علیہ سے آپ شیخ الحدیث صاحب رحمتہ اللہ علیہ کے اجل خلفاء میں سے تھے۔ چناچہ حضرت شیخ الحدیث صاحب رحمتہ اللہ علیہ نے اسی خاص محبت اور تعلق کی بناء پر دار لعلوم فیصل آباد میں 1980ء میں اعتکاف کیا اور پورے فیصل آباد میں عجب بہاریں رہیں۔ اور جب لوگ حضرت شیخ الحدیث صاحب رحمتہ اللہ علیہ سے بیعت ہونے کا ارادہ کرتے تو حضرت شیخ الحدیث صاحب رحمتہ اللہ علیہ فرماتے بھائی میں تو چند دن کا مہمان ہوں مفتی جی سے بیعت ہو جاؤ۔ اس کے باوجود جو لوگ حضرت شیخ الحدیث رحمتہ اللہ علیہ سے بیعت ہو جاتے تو حضرت شیخ الحدیث صاحب رحمتہ اللہ علیہ فرماتے کہ بھائی سلوک کی منزل طے کرنے کے لئے جو کچھ پوچھنا ہو تو مفتی جی سے پوچھ لیو۔ آپ پیر کامل تھے آپ کے اپنے سینکڑوں مریدین تھے ۔ جنہوں نے آپ سے تربیت حاصل کی اور اپنے قلب کی اصلاح کروائی اور اللہ اللہ کی سدا کو فضاؤں میں بلند کرنے والے بنے ۔ بعض بزرگ جو حضرت شیخ الحدیث صاحب رحمتہ اللہ علیہ سے بیعت ہوئے تھے حضرت شیخ الحدیث صاحب رحمتہ اللہ علیہ نے ان کو ارشاد فرمایا کہ مفتی جی کی صحبت میں رہ کر اپنی اصلاح اور سلوک کی منازل طے کرو ۔ چنانچہ جب آپ حضرت شیخ الحدیث صاحب رحمتہ اللہ علیہ کو لکھ دیتے کہ فلان صاحب کے سلوک کے مراحل طے پاگئے ہیں۔ تو حضرت شیخ رحمتہ اللہ علیہ ان کو اجازت بیعت مرحمت فرما دیتے سعید یوسف (talk) 11:50, 24 May 2023 (UTC)